62010CO0413_SL
Subject of the case
Izrek
Subject of the case
Predmet
Predlog za sprejetje predhodne odločbe – Tribunale Ordinario di Prato – Prosto gibanje oseb – Svoboda opravljanja storitev – Dejavnost zbiranja stav – Nacionalna zakonodaja, ki izvajanje te dejavnosti pogojuje s pridobitvijo dovoljenja ali licence javne varnosti – Varstvo pravnih subjektov, ki so dovoljenja in licence pridobili na podlagi razpisa, ki je iz sodelovanja nezakonito izključeval del gospodarskih subjektov iz tega sektorja – Skladnost s členoma 43 ES in 49 ES.
Izrek
Izrek
1. Člena 43 ES in 49 ES ter načeli enakega obravnavanja in učinkovitosti je treba razlagati tako, da nasprotujejo temu, da država članica, ki je v nasprotju s pravom Unije izključila kategorijo gospodarskih subjektov od podelitve koncesij za opravljanje gospodarske dejavnosti in ki poskuša to kršitev odpraviti z javnim razpisom za znatno število novih koncesij, zaščiti tržne položaje, ki so jih pridobili obstoječi gospodarski subjekti, tako, da med drugim določi minimalne razdalje med kraji delovanja novih koncesionarjev in obstoječih gospodarskih subjektov.
2. Člena 43 ES in 49 ES je treba razlagati tako, da nasprotujeta temu, da se sankcije uporabijo za izvajanje organizirane dejavnosti pobiranja stav, ki poteka brez koncesije ali dovoljenja policije, za osebe, povezane z gospodarskim subjektom, ki je bil v nasprotju s pravom Unije izključen iz javnega razpisa in iz novega javnega razpisa, katerega namen je bil odpraviti to kršitev prava Unije, saj ta javni razpis in podelitev novih koncesij, ki je sledila, nista učinkovito odpravila izključitve navedenega gospodarskega subjekta iz prejšnjega javnega razpisa.
3. Iz členov 43 ES in 49 ES, načela enakega obravnavanja, obveznosti preglednosti ter načela pravne varnosti izhaja, da morajo biti pogoji in podrobna pravila javnega razpisa, kakršen je ta v postopku v glavni stvari, in zlasti določbe, ki urejajo odvzem koncesij, podeljenih na podlagi takega javnega razpisa, kot so te iz člena 23(2)(a) in (3) osnutka pogodbe med neodvisno upravo državnih monopolov in koncesionarjem v zvezi z igrami na srečo, ki se nanašajo na druge dogodke kakor konjske dirke, določeni jasno, natančno in enopomensko, kar mora preveriti predložitveno sodišče.